Man verdink van Winburg-vrou se moord(Argieffoto: Miguel Roberts/AP) ’n 41-jarige vrou se liggaam is Sondag in haar huis in Winburg in die Vrystaat aangetref. Die vrou se man – wat ’n voormalige polisiekonstabel is – is die hoofverdagte in die saak. Volgens kapt. Stephen Thakeng, polisiewoordvoerder, het Nomathemba Sekonyela (41) se bure bekommerd geraak toe hulle haar sedert Vrydag nie in die hande kon kry nie. Hulle het haar man, Teboho Sekonyela, gekontak en hy het hulle verseker dat Sekonyela in Pretoria is. “Die bure het Sondag omstreeks 15:45 die polisie van die situasie in kennis gestel. Hulle is toe na Sekonyela se huis in Voortrekkerstraat. Al die deure, vensters en gordyne was toe,” sê Thakeng. “Die polisiebeamptes het die huis se deur oopforseer en Sekonyela se liggaam in die huis aangetref. Haar liggaam was met ’n kombers toegegooi. Sy het wurgmerke aan haar nek en arms gehad.” Sekonyela se suster, wat in Pretoria woon, is van haar dood in kennis gestel. Volgens Thakeng was die oorledene se man nêrens te vinde nie. ’n Saak van moord is aanhangig gemaak en die polisie is op die man se spoor. “Hy bestuur ’n blou Volkswagen Polo (registrasienommer: HBH 073 FS).” Enigiemand met meer inligting oor waar die man hom bevind, kan sers. Lizelle van der Westhuizen by 082 466 8875 kontak of die polisie se Stopmisdaadnommer by 08600 10111 skakel.